***Οι 8 προστάτες του*** [***Χρόνου***](http://ebooks.edu.gr/modules/ebook/show.php/DSDIM-E104/579/3766%2C16502/)

 Σας καλέσαμε όλους σήμερα εδώ γιατί έχουμε να σας κάνουμε μια σημαντική ανακοίνωση! Σας ευχαριστούμε που ήρθατε σήμερα στις εγκαταστάσεις του «Τομέα Χρόνου». Η φυσική ή η ψηφιακή σας παρουσία είναι μια μεγάλη τιμή για εμάς!

 Η σημερινή ημερομηνία, Δευτέρα 12 Ιουλίου 3020 μ. Χ., είναι μια σημαντική μέρα! Πιστεύουμε ότι αυτή η ημερομηνία θα γραφτεί με χρυσά γράμματα στην ανθρώπινη ιστορία. Σήμερα, για πρώτη φορά στα ανθρώπινα χρονικά μπορούμε με σιγουριά να πούμε ότι [το ταξίδι στο χρόνο](https://el.wikipedia.org/wiki/%CE%97_%CE%9C%CE%B7%CF%87%CE%B1%CE%BD%CE%AE_%CF%84%CE%BF%CF%85_%CE%A7%CF%81%CF%8C%CE%BD%CE%BF%CF%85) είναι γεγονός και όχι επιστημονική φαντασία!

 Καταφέραμε να στείλουμε με επιτυχία στο παρελθόν μικροσκοπικές μηχανές οι οποίες όταν επέστρεψαν, μας έφεραν σημαντικές πληροφορίες, τις οποίες για να επεξεργαστούμε, θα χρειαστούμε δεκαετίες ολόκληρες ή ίσως και περισσότερο.

 Δεν μπορούμε ακόμα να φανταστούμε τις εφαρμογές και τις νέες δυνατότητες που ανοίγει αυτή η τεχνολογία. Αυτό που μπορούμε να σας πούμε είναι ότι έχουμε τεράστια ευθύνη να προστατεύσουμε τη φυσική ροή του χρόνου.

 Βλέπω ότι η ανακοίνωσή μας σας εντυπωσίασε! Δε θα έπρεπε! Η σημαντική ανακοίνωση δεν έχει γίνει ακόμα! Για αρκετά χρόνια μαζεύαμε στοιχεία και πληροφορίες για όλους σας κρυφά, για να βρούμε τα κατάλληλα άτομα που μπορούν να προστατεύσουν τη ροή του χρόνου. Για καιρό δυσκολευόμασταν να πούμε πόσα άτομα είναι απαραίτητα για μια τέτοια αποστολή. Τελικά, η λύση ήταν πιο απλή από όσο νομίζαμε!

 Η έρευνα που κάνουμε έχει σχέση με τον χρόνο. Οπότε, κοιτάξαμε σε όλους τους χρόνους των γλωσσών του κόσμου και στην ελληνική βρήκαμε την απάντηση που ψάχναμε. Οι 8 χρόνοι της ελληνικής γλώσσας: ο ενεστώτας, ο παρατατικός, ο αόριστος, ο εξακολουθητικός μέλλοντας, ο συνοπτικός μέλλοντας, ο παρακείμενος, ο υπερσυντέλικος και ο συντελεσμένος μέλλοντας μας έδωσαν την ιδέα για τους:

«***8 προστάτες του Χρόνου***».

Οι 8 αυτοί προστάτες πληρούσαν τα σημαντικότερα στοιχεία που μπορούμε να συναντήσουμε σε ανθρώπους. Αυτά δεν ήταν η σωματική δύναμη, η ομορφιά και ο πλούτος, αλλά η αγάπη για το κοινό καλό, ο αλληλοσεβασμός, η αυτοθυσία, η δικαιοσύνη μα πάνω από όλα η υπεράσπιση της αλήθειας με οποιοδήποτε κόστος.

 Να σημειώσετε με το αντίστοιχο χρώμα με τη βοήθεια του υπολογιστή σας και **με έντονη γραφή** τα ρήματα στο κείμενο που διαβάσατε**.** Αυτά που ανήκουν στο παρελθόν με πράσινο, αυτά που ανήκουν στο παρόν με μοβ και αυτά που ανήκουν στο μέλλον με μπλε. Στη συνέχεια κάντε αριστερό «κλικ» στο ταξίδι στο χρόνο και διαβάστε στη σελίδα που θα ανοίξει ποιος είναι ο πρώτος συγγραφέας που συνέλαβε την ιδέα του ταξιδιού στο χρόνο και ποιος ο τίτλος του βιβλίου του.